J. Mikolaj, podpredseda vlády a minister školstva SR: (2008-05-21):
Návrh zákona ustanovuje definície inovácií, centra exelentnosti vo výskume, špecializovaných organizácií vedy a techniky, ktorými sú vedecko-technologický park, výskumnovývojové centrum, technologický inkubátor. Podpora centier exelentnosti je zameraná na podporu základného výskumu, podpora špecializovaných organizácií vedy a techniky je zameraná na prenos výsledkov výskumu a vývoja do praxe. Návrh zákona ďalej ukladá povinnosť schvaľovať vo vláde Slovenskej republiky návrh na finančné zabezpečenie členstva Slovenskej republiky v medzinárodných centrách výskumu a vývoja, komunitárnych programov Európskej únie pre výskum, technický rozvoj a demonštrácie programov a iniciatíva Európskej únie a medzinárodných programov v oblasti výskumu a vývoja. V súčasnosti vláda Slovenskej republiky schvaľuje členstvo Slovenska v medzinárodných výskumných centrách a výšku členských poplatkov v týchto centrách, avšak finančné zabezpečenie pozostáva nielen z uhrádzania členských poplatkov, ale aj zo zabezpečenia prostriedkov štátneho rozpočtu na výskumné aktivity slovenských organizácií výskumu a vývoja v týchto centrách. Preto navrhujeme začleniť úlohu, aby vláda schvaľovala návrh finančného zabezpečenia výskumných aktivít slovenských organizácií. Ďalšie ustanovenie novelizácie zákona rieši problémy spojené s rozšírením činnosti Agentúry na podporu výskumu a vývoja. Návrhom zákona sa tiež odstraňuje nejasnosť v zákone č. 172/2005 Z. z. V tomto schvaľuje programy agentúry či vláda Slovenskej republiky, alebo minister školstva Slovenskej republiky. Schválenie programu agentúry bolo jasne deklarované ako kompetencia vlády Slovenskej republiky. Ich doba riešenia sa ohraničuje maximálne na štyri roky. Na pružnejšie využitie prostriedkov agentúry určených na účelovú podporu sa navrhuje zrušenie povinnosti ministerstva školstva stanovovať rozdelenie rozpočtu agentúry až na úroveň jednotlivých skupín odboru vedy a techniky a ponecháva sa v plnej kompetencii predsedníctva agentúry. V snahe šetriť účelové výdavky agentúry sa znižuje objem prostriedkov vyčlenených na hodnotenie a monitoring činnosti, čo je deklarované s ohraničením aspoň 0,5 % na maximálne 0,5 %. Ďalšou dôležitou oblasťou návrhu zákona je hodnotenie organizácií výskumu a vývoja. Návrh zákona ustanovuje podmienku poskytnutia účelových prostriedkov štátneho rozpočtu na základe certifikátu, ktorý bude výsledkom hodnotenia organizácií výskumu a vývoja a fyzickej osoby podnikateľa. Uvedené hodnotenie spôsobilosti sa nebude vzťahovať na vysoké školy, ktoré sú hodnotené Akreditačnou komisiou a na organizácie Slovenskej akadémie vied. Návrh zákona zákonne upravuje aj existenciu centrálneho informačného portálu pre vedu, techniku a inovácie. Podmienkou na poskytnutie účelových prostriedkov z verejných zdrojov bude, aby technická infraštruktúra nadobudnutá z uvedených prostriedkov bola zverejnená na centrálnom informačnom portáli. Návrh zákona ďalej obsahuje návrh ustanovení, ktorými sa transponuje smernica Rady 2005 z roku 1971 Európskeho spoločenstva z 12. októbra 2005 o osobitnom postupe prijímania štátnych príslušníkov tretích krajín na účely vedeckého výskumu. Navrhuje podmienky, za akých môže organizácia výskumu a vývoja prijať cudzích štátnych príslušníkov tretích krajín, kto to právo povoľuje a odníma. Transpozícia smernice vyplýva ako povinnosť každej členskej krajiny Európskej únie z legislatívy Európskej únie. Časť návrhu zákona sa zaoberá legislatívnotechnickými úpravami o organizácii štátnej podpory výskumu a vývoja. Zákonom sa ďalej dopĺňa zákon č. 48/2002 Z. z. o pobyte cudzincov a o zmene a doplnení niektorých zákonov o ustanovenie, ktorým sa určuje, že cudzinec, ktorému policajný útvar udelí povolenie na prechodný pobyt môže vstupovať do pracovnoprávneho vzťahu alebo obdobného pracovnoprávneho vzťahu, ktorého predmetom je pedagogická činnosť, a to za podmienok a rozsahu ustanoveným osobitným predpisom. Návrhom zákona sa dopĺňa zákon č. 5/2004 Z. z o službách v zamestnanosti a o zmene a doplnení niektorých zákonov v znení neskorších predpisov ustanovenie, ktorým sa určuje, že sa nevyžaduje povolenie na zamestnanie u cudzinca, ktorému bolo udelené povolenie na prechodný pobyt na účel osobitnej činnosti, ktorou je výskum alebo vývojovo-pedagogická činnosť v pracovnoprávnom vzťahu alebo v obdobnom  pracovnoprávnom vzťahu nepresiahne sedem po sebe nasledujúcich kalendárnych dní a celkovo tridsať kalendárnych dní v kalendárnom roku. Návrh zákona nezakladá dodatočné nároky a je v súlade s ustanoveniami práv Slovenskej republiky. Ďakujem pekne.